একটি দেশের বয়স যত বাড়তে থাকে তার ঐক্য, সংহতি, গণতন্ত্র, বিচারব্যবস্থা, রাষ্ট্রপরিচালনা সুদৃঢ় হতে থাকে দেশের প্রজাতান্ত্রিক পদ্ধতির ওপর। আমাদের দেশটি গণপ্রজাতান্ত্রিক সরকার নামে পরিচিত। নানা চড়াই উতরাই পেরিয়ে গণতন্ত্রের পথে দেশ হাঁটা শুরু করলেও শাসকগোষ্ঠী ক্ষমতা কুক্ষিগত করার প্রয়োজনে গণতন্ত্র-স্বৈরতন্ত্র এক সাথে সব গুলিয়ে ফেলে। এখনও আমাদের বলতে হয় দেশে অবৈধ ও অনির্বাচিত সরকার ক্ষমতা পরিচালনা করছে। সরকারের মদদপুষ্ট প্রশাসনযন্ত্র সরকারের নির্দেশে নির্বিচারে তার দেশের নাগরিকের ওপর গুলি চালাচ্ছে। এখানে জনমত উপেক্ষা করে আইনকে নিজেদের করায়ত্তে এনে জনগণের ওপর চাপিয়ে দেয়া হচ্ছে। দেশে কেয়ারটেকার ব্যবস্থা প্রতিষ্ঠার জন্য যে দল আন্দোলন করেছিল আবার ক্ষমতাকে চিরায়ত করার জন্য সে দলই সে ব্যবস্থা বাতিল করে দিয়ে নিজেদের মতো করে নির্বাচন আয়োজন করে ৫% ভোটকে ৪৫% ভোট বানিয়ে নেহাত জনগণের স্বতঃস্ফূর্ত অংশগ্রহণ (!), জনগণের রায় প্রতিফলিত হয়েছে বা জনগণ মেন্ডেট দিয়েছে বলে প্রচার করা এর চাইতে নিজের বিবেক ও জনগণের সাথে সম্মুখযুদ্ধ ঘোষণা ছাড়া কী বলা যেতে পারে?